CELEX: C2006/010/26
Language: sl
Date: 2006-01-14 00:00:00
Title: Zadeva C-393/05: Tožba Komisije Evropskih skupnosti proti Republiki Avstriji, vložena dne  4. novembra 2005

14.1.2006   
            
            
               SL
            
            
               Uradni list Evropske unije
            
            
               C 10/13
            
         Tožba Komisije Evropskih skupnosti proti Republiki Avstriji, vložena dne 4. novembra 2005
   (Zadeva C-393/05)
   (2006/C 10/26)
   Jezik postopka: nemščina
   Komisija Evropskih skupnosti, ki jo zastopata Enrico Traversa in Gerald Braun, z naslovom za vročanje v Luxembourgu, je dne 4. novembra 2005 na Sodišču Evropskih skupnosti vložila tožbo proti Republiki Avstriji.
   Tožeča stranka Sodišču predlaga, naj:
   
               1)
            
            
               ugotovi, da Republika Avstrija s tem, da zahteva, da morajo zasebni kontrolni organi na področju ekološke pridelave kmetijskih proizvodov, ki so registrirani in imajo sedež v drugi državi članici, v Avstriji vzdrževati poslovni sedež ali drugo stalno infrastrukturo, da lahko tam opravljajo svojo dejavnost, krši svoje obveznosti iz člena 49 ES;
            
         
               2)
            
            
               toženi stranki naloži plačilo stroškov.
            
         Tožbeni razlogi in bistvene trditve
   Avstrijski organi so zahtevali od vsakega kontrolnega organa na področju ekološke pridelave kmetijskih proizvodov, ki je registriran in ima sedež v drugi državi članici, da mora prav tako vzdrževati obrat ali poslovno enoto v Avstriji, da bi lahko v Avstriji opravljal dejavnost. Ta zahteva je v nasprotju s svobodo opravljanja storitev, saj onemogoča opravljanje storitev v Avstriji s strani podjetij, ki imajo sedež v drugi državi članici.
   Kot svobodo opravljanja storitev v smislu člena 49 ES se namreč razume pravica, nemoteno iz ene države članice opravljati posamezne storitvene dejavnosti v drugi državi članici, ne da bi bilo treba tam vzdrževati stalni obrat. Zagotavljanje svobode opravljanja storitev zahteva — po ustaljeni sodni praksi Sodišča — ne le opustitev vsakršne diskriminacije na podlagi državljanstva, ampak tudi odpravo vseh omejitev, ki lahko preprečujejo, ovirajo ali naredijo manj zanimive dejavnost ponudnika storitev, ki ima sedež v drugi državi članici, in tam v skladu z zakonom opravlja podobne storitve. Člen 49 ES tako nasprotuje uporabi nacionalne zakonodaje ali upravne prakse, ki brez objektivnega razloga omejuje možnosti ponudnika storitev pri dejanskem izvrševanju svobode opravljanja storitev.
   Razlogi, ki jih navaja Republika Avstrija — domnevno izvajanje javne oblasti s strani kontrolnih organov in splošni interes — ne morejo upravičiti te omejitve svobodnega opravljanja storitev. Sklicevanje na izvajanje javne oblasti — kot upravičen razlog za obravnavano omejitev svobode opravljanja storitev — bi bilo lahko zakonito in sprejemljivo le takrat, če bi šlo za dejavnost, ki predstavlja neposredno in specifično udeležbo pri izvajanju javne oblasti. Kontrolni organi vendar niso oblastni organi: ne morejo prisilno nalagati sankcij, ne izdajajo javnih listin in, pravno razmerje med kontrolnim organom in pridelovalcem je zasebnopravno razmerje.
   Splošni interes s tem, da kontrolni organ v Avstriji nima poslovne enote, ni ogrožen, ker učinkovit nadzor po merilih prava Skupnosti pri registraciji in preverjanju teh kontrolnih organov izvajajo organi države članice registracije. V obravnavanem primeru obstajajo še skupnostne usklajevalne določbe, ki zagotavljajo, da se interes, ki ga navaja republika Avstrija, po enakih standardih zasleduje tudi v drugih državah članicah.